text: Kolonihave-brand i Kolding måske påsat
  12 november 2011 kl. 09.27
  Natten til lørdag udbrændte et kolonihavehus på Mosevej i Kolding. Politiet ved ikke, hvordan branden er opstået.
  Ifølge Sydøstjyllands Politi var der ikke elektricitet i huset, der er en del af Haveforeningen Mosvig. Hvordan branden så er opstået vides stadig ikke, men politiet vil ikke afvise, at branden var påsat. Det vides heller ikke, om der var nogen i huset, da branden opstod kl. ca. 03.30 natten mellem fredag og lørdag.
  Det sker efter flere tilfælde af påsatte brande i kolonihaver i landsdelen. Fra efteråret 2010 og frem til foråret 2011 var der ni tilfælde af påsatte brande i kolonihaver i Aabenraa. Efterfølgende har der været et enkelt tilfælde i Vejle og to i Horsens. Nu er der måske endnu en påsat brand i Kolding.
  Ingen af brandene er opklaret, ligesom politiet heller ikke ved, om der er en sammenhæng mellem de mange kolonihave-brande.
  